text:
при настоящото разследване, но и за производителите, които не са осъществявали износ за Съюза по време на разследвания период.
 9. РЕГИСТРАЦИОНЕН РЕЖИМ
 (211)
 Както бе посочено в съображение 4, Комисията въведе регистрационен режим за вноса на ГВППС. Регистрационният режим бе въведен с оглед на възможността за събиране на мита с обратно действие съгласно член 10, параграф 4 от основния регламент.
 (212)
 С оглед на констатациите, направени на етапа на налагане на временни мерки, регистрационният режим по отношение на вноса следва да се преустанови.
 (213)
 На този етап от процедурата не бе взето решение за възможно прилагане с обратно действие на антидъмпинговите мерки. Такова решение ще бъде взето на окончателния етап от процедурата.
 10. ИНФОРМАЦИЯ ПРИ НАЛАГАНЕТО НА ВРЕМЕННИТЕ МЕРКИ
 (214)
 В съответствие с член 19а от основния регламент Комисията уведоми заинтересованите страни за планираното налагане на временни мита. Тази информация беше предоставена на обществеността и на уебсайта на ГД „Търговия“. Заинтересованите страни разполагаха с три работни дни, за да представят коментарите си по точността на изчисленията, за които бяха конкретно уведомени.
 (215)
 Коментари относно изчисленията на дъмпинга бяха получени от двама производители износители. Нито един от коментарите не беше счетен за имащ техническо естество.
 (216)
 Коментари относно изчисленията на вредата бяха получени от един включен в извадката производител от Съюза. Един от коментарите се отнасяше за техническа грешка при изчисляването на целевата цена на този включен в извадката производител. Грешката беше поправена, но това не доведе до промяна в маржовете на вредата.
 11. ЗАКЛЮЧИТЕЛНИ РАЗПОРЕДБИ
 (217)
 В интерес на доброто административно управление Комисията ще прикани заинтересованите страни да представят коментари в писмена форма и/или да поискат изслушване от Комисията и/или от служителя по изслушванията при търговските процедури в рамките на определен срок.
 (218)
 Констатациите относно налагането на временните мита са временни и може да бъдат променени на окончателния етап от разследването,
 ПРИЕ НАСТОЯЩИЯ РЕГЛАМЕНТ:
 Член 1
 1. Налага се временно антидъмпингово мито върху вноса на плосковалцовани продукти от желязо, от нелегирани стомани или от други легирани стомани, дори на рулони (включително нарязани на определени дължини продукти и тесни ленти), само горещовалцовани, неплакирани, нито покрити, с произход от Турция, понастоящем класирани в кодове по КН 7208 10 00, 7208 25 00, 7208 26 00, 7208 27 00, 7208 36 00, 7208 37 00, 7208 38 00, 7208 39 00, 7208 40 00, 7208 52 10, 7208 52 99, 7208 53 00, 7208 54 00, 7211 13 00, 7211 14 00, 7211 19 00, ex 7225 19 10 (код по ТАРИК 7225191090), 7225 30 90, ex 7225 40 60 (код по ТАРИК 7225406090), 7225 40 90, ex 7226 19 10 (код по ТАРИК 7226191090), 7226 91 91 и 7226 91 99.
 Изключени са следните продукти:
 i)
 продукти от неръждаеми стомани и от силициеви електротехнически (магнитни) стомани със зърнесто ориентирани структури;
 ii)
 продукти от инструментални стомани и от бързорежещи стомани;
 iii)
 продукти, ненавити, без релефни мотиви, с дебелина, превишаваща 10 mm, и с широчина 600 mm или повече; и
 iv)
 продукти, ненавити, без релефни мотиви, с дебелина 4,75 mm или повече, но непревишаваща


text:
10 mm, и с широчина 2 050 mm или повече.
 2. Ставките на временното антидъмпингово мито, приложими към нетната цена франко границата на Съюза преди обмитяване на продукта, описан в параграф 1 и произвеждан от изброените по-долу дружества, са, както следва:
 Държава
 Дружество
 Временно антидъмпингово мито
 Допълнителен код по ТАРИК
 Турция
 Çolakoğlu Metalurji A.Ş.
 7,6 %
 C602
 Групата Erdemir:
 —
 Ereğli Demir ve Çelik Fabrikalari T.A.S. - İskenderun Demir ve Çelik A.Ş.
 5,4 %
 C603
 Habaş Sinai Ve Tibbi Gazlar İstihsal Endüstrisi A.Ş.
 4,8 %
 C604
 Ağir Haddecilik A.Ş.
 5,9 %
 C605
 Borçelik Çelik Sanayii Ticaret A.Ş.
 5,9 %
 C606
 Всички други дружества
 7,6 %
 C999
 3. Индивидуалните митнически ставки, определени за дружествата, посочени в параграф 2, се прилагат при представяне пред митническите органи на държавите членки на валидна търговска фактура, върху която фигурира декларация с дата и подпис на служител на издалия фактурата субект, който посочва името и длъжността си, като текстът на декларацията се съставя по следния образец: „Аз, долуподписаният(ата), удостоверявам, че (обемът) (от разглеждания продукт), продаван за износ за Европейския съюз и обхванат от настоящата фактура, е произведен от (наименование и адрес на дружеството) (допълнителен код по ТАРИК) в [засегнатата държава]. Декларирам, че информацията, предоставена в настоящата фактура, е пълна и вярна“. Ако не бъде представена такава фактура, се прилага митото, приложимо за всички други дружества.
 4. Допускането за свободно обращение в Съюза на посочения в параграф 1 продукт става след представянето на парична гаранция, равностойна по размер на временното мито.
 5. Освен ако е предвидено друго, се прилагат действащите разпоредби в областта на митата.
 Член 2
 1. Заинтересованите страни представят на Комисията писмените си коментари по настоящия регламент в срок от 15 календарни дни от датата на влизането му в сила.
 2. Заинтересованите страни, които желаят да поискат изслушване от Комисията, представят искането си в срок от 5 календарни дни от датата на влизане в сила на настоящия регламент.
 3. Заинтересованите страни, които желаят да поискат изслушване от служителя по изслушванията при търговските процедури, представят искането си в срок от 5 календарни дни от датата на влизане в сила на настоящия регламент. Служителят по изслушванията при търговските процедури разглежда исканията, представени след изтичането на този срок, и може да вземе решение за приемането им, ако е целесъобразно.
 Член 3
 1. На митническите органи се указва да преустановят регистрационния режим за вноса, установен в съответствие с член 1 от Регламент за изпълнение (ЕС) 2020/1686 на Комисията за въвеждане на регистрационен режим по отношение на вноса на някои горещовалцовани плоски продукти от желязо, от нелегирани стомани или от други легирани стомани с произход от Турция.
 2. Събраните данни относно продукти, които са внесени за потребление не по-рано от 90 дни преди датата на влизане в сила на настоящия регламент, се съхраняват до влизането в сила на евентуални окончателни мерки или до прекратяването на настоящата процедура.
 Член 4
 Настоящият регламент влиза в сила в деня след деня на публикуването му в Официален вестник на Европейския съюз.
 Член 1 се прилага за срок от шест месеца.
 Настоящият регламент е задължителен

type: legislation

jurisdiction: EU


text:
в своята цялост и се прилага пряко във всички държави членки.
 Съставено в Брюксел на 6 януари 2021 година.
 За Комисията
 Председател
 Ursula VON DER LEYEN
 (1) ОВ L 176, 30.6.2016 г., стр. 21.
 (2) Известие за започване на антидъмпингова процедура по отношение на вноса на някои горещовалцовани плоски продукти от желязо, от нелегирани стомани или от други легирани стомани с произход от Турция (ОВ C 166, 14.5.2020 г., стр. 9).
 (3) Известие за започване на антисубсидийна процедура по отношение на вноса на някои горещовалцовани плоски продукти от желязо, от нелегирани стомани или от други легирани стомани с произход от Турция (ОВ C 197, 12.6.2020 г., стр. 4).
 (4) Регламент за изпълнение (ЕС) 2020/1686 на Комисията от 12 ноември 2020 г. за въвеждане на регистрационен режим по отношение на вноса на някои горещовалцовани плоски продукти от желязо, от нелегирани стомани или от други легирани стомани с произход от Турция (ОВ L 379, 13.11.2020 г., стр. 47).
 (5) Този въпросник, както и въпросниците за производителите, вносителите и ползвателите от Съюза, са на разположение на адрес https://trade.ec.europa.eu/tdi/case_details.cfm?id=2458
 (6) Пак там.
 (7) ArcelorMittal Mediterranée и ArcelorMittal France са два различни правни субекта, представляващи производството на ГВППС на ArcelorMittal във Франция. Поради което всеки от тях разполага с отделни одитирани финансови отчети.
 (8) Изявление от 19 юни 2020 г., запазено под номер t20.004238
 (9) Регламент за изпълнение (ЕС) 2017/1795 на Комисията от 5 октомври 2017 г. за налагане на окончателно антидъмпингово мито върху вноса на някои горещовалцовани плоски продукти от желязо, от нелегирани стомани или от други легирани стомани с произход от Бразилия, Иран, Русия и Украйна и за приключване на разследването по отношение на вноса на някои горещовалцовани плоски продукти от желязо, от нелегирани стомани или от други легирани стомани с произход от Сърбия (ОВ L 258, 6.10.2017 г., стр. 24, съображение 569).
 (10) Информацията е достъпна в интернет на адрес https://data.worldbank.org/indicator/FP.CPI.TOTL.ZG?end=2019&locations=TR&start=1960&view=chart (сайт, последно посетен на 11 декември 2020 г.).
 (11) Информацията е достъпна в интернет на адрес https://www.ecb.europa.eu/stats/policy_and_exchange_rates/euro_reference_exchange_rates/html/eurofxref-graph-try.en.html (сайт, последно посетен на 11 декември 2020 г.).
 (12) Регламент за изпълнение (ЕС) 2017/1795 на Комисията от 5 октомври 2017 г. за налагане на окончателно антидъмпингово мито върху вноса на някои горещовалцовани плоски продукти от желязо, от нелегирани стомани или от други легирани стомани с произход от Бразилия, Иран, Русия и Украйна и за приключване на разследването по отношение на вноса на някои горещовалцовани плоски продукти от желязо, от нелегирани стомани или от други легирани стомани с произход от Сърбия (ОВ L 258, 6.10.2017 г., стр. 24).
 (13) Регламент за изпълнение (ЕС) 2017/649 на Комисията от 5 април 2017 г. за налагане на окончателно антидъмпингово мито върху вноса на някои горещовалцовани плоски продукти от желязо, от нелегирани стомани или от други легирани стомани с произход от Китайската народна република (ОВ L 92, 6.4.2017 г., стр. 68); Регламент за изпълнение (ЕС) 2017/969 на Комисията от 8 юни 2017 г. за налагане на окончателно изравнително мито върху вноса на някои горещовалцовани плоски продукти от желязо, от нелегирани стомани или от други легирани стомани с произход от


text:
Китайската народна република и за изменение на Регламент за изпълнение (ЕС) 2017/649 на Комисията за налагане на окончателно антидъмпингово мито върху вноса на някои горещовалцовани плоски продукти от желязо, от нелегирани стомани или от други легирани стомани с произход от Китайската народна република (ОВ L 146, 9.6.2017 г., стр. 17).
 (14) Вж. бележка под линия 13.
 (15) Регламент за изпълнение (ЕС) 2017/649 на Комисията от 5 април 2017 г. за налагане на окончателно антидъмпингово мито върху вноса на някои горещовалцовани плоски продукти от желязо, от нелегирани стомани или от други легирани стомани с произход от Китайската народна република (ОВ L 92, 6.4.2017 г., стр. 68); Регламент за изпълнение (ЕС) 2017/969 на Комисията от 8 юни 2017 г. за налагане на окончателно изравнително мито върху вноса на някои горещовалцовани плоски продукти от желязо, от нелегирани стомани или от други легирани стомани с произход от Китайската народна република и за изменение на Регламент за изпълнение (ЕС) 2017/649 на Комисията за налагане на окончателно антидъмпингово мито върху вноса на някои горещовалцовани плоски продукти от желязо, от нелегирани стомани или от други легирани стомани с произход от Китайската народна република (ОВ L 146, 9.6.2017 г., стр. 17).
 (16) Вж., наред с другото, таблица 7 и съображение 339 от Регламент за изпълнение (ЕС) 2017/1795 на Комисията от 5 октомври 2017 г. за налагане на окончателно антидъмпингово мито върху вноса на някои горещовалцовани плоски продукти от желязо, от нелегирани стомани или от други легирани стомани с произход от Бразилия, Иран, Русия и Украйна и за приключване на разследването по отношение на вноса на някои горещовалцовани плоски продукти от желязо, от нелегирани стомани или от други легирани стомани с произход от Сърбия (ОВ L 258, 6.10.2017 г., стр. 24).
 (17) Регламент за изпълнение (ЕС) 2017/1795 на Комисията (вж. бележка под линия 4 по-горе).
 (18) Следва да се отбележи, че по данни от Евростат средните цени на вноса от Турция са били със 7,5 % по-ниски от продажните цени на промишлеността на Съюза през разследвания период, докато извършеното при настоящото разследване сравнение по видове на продукта показа много по-ниски маржове на подбиване на цените, вариращи между 1,3 % и 2,9 %.
 (19) https://ec.europa.eu/commission/presscorner/detail/bg/IP_19_2169
 (20) За повече подробности за предишните разследвания относно този продукт вж. раздел 4.5.2.5.
 (21) Отделни членове на консорциума получиха анонимност (документ от 31 юли 2020 г., запазен под номер t20.005357).
 (22) Изявление на консорциума на ползвателите на ГВППС от 2 юли 2020 г., запазено под номер t20.004517.
 (23) Държавите, които са предмет на антидъмпингови и/или изравнителни мита, са: Бразилия, Китай, Иран, Русия и Украйна.
 (24) Тези държави са увеличили вноса си на ГВППС с над 1,5 млн. тона между периода преди налагането на антидъмпинговите мерки, т.е. преди 2016 г., и разследвания период.
 (25) Отговори на въпросника (публично достъпна версия) на San Polo Lamiere, на стр. 20 (22 юни 2020 г., запазено под номер 20.004293).
 (26) Временни антидъмпингови мита върху вноса от Китай са наложени на 7 октомври 2016 г. (ОВ L 272, 7.10.2016 г., стр. 33).
 (27) Регламент за изпълнение (ЕС) 2017/649 на Комисията от


text:
5 април 2017 г. за налагане на окончателно антидъмпингово мито върху вноса на някои горещовалцовани плоски продукти от желязо, от нелегирани стомани или от други легирани стомани с произход от Китайската народна република (ОВ L 92, 6.4.2017 г., стр. 68); и Регламент за изпълнение (ЕС) 2017/1795 на Комисията от 5 октомври 2017 г. за налагане на окончателно антидъмпингово мито върху вноса на някои горещовалцовани плоски продукти от желязо, от нелегирани стомани или от други легирани стомани с произход от Бразилия, Иран, Русия и Украйна и за приключване на разследването по отношение на вноса на някои горещовалцовани плоски продукти от желязо, от нелегирани стомани или от други легирани стомани с произход от Сърбия (ОВ L 258, 6.10.2017 г., стр. 24).
 (28) Отговор на въпросника (публично достъпна версия) Marcegaglia Carbon Steel S.P.A., таблица C (29 юни 2020 г., запазено под номер t20.004420).


text:
 5.4.2016
 BG
 Официален вестник на Европейския съюз
 L 88/24
 РЕГЛАМЕНТ ЗА ИЗПЪЛНЕНИЕ (ЕС) 2016/525 НА КОМИСИЯТА
 от 30 март 2016 година
 за вписване на наименование в регистъра на защитените наименования за произход и защитените географски указания [Ternera de los Pirineos Catalanes/Vedella dels Pirineus Catalans/Vedell des Pyrénées Catalanes (ЗГУ)]
 ЕВРОПЕЙСКАТА КОМИСИЯ,
 като взе предвид Договора за функционирането на Европейския съюз,
 като взе предвид Регламент (ЕС) No 1151/2012 на Европейския парламент и на Съвета от 21 ноември 2012 г. относно схемите за качество на селскостопанските продукти и храни (1), и по-специално член 52, параграф 2 от него,
 като има предвид, че:
 (1)
 В съответствие с член 50, параграф 2, буква а) от Регламент (ЕС) No 1151/2012 заявлението за регистрация на наименованието „Ternera de los Pirineos Catalanes“/„Vedella dels Pirineus Catalans“/„Vedell des Pyrénées Catalanes“, подадено от Испания и Франция, бе публикувано в Официален вестник на Европейския съюз
 (2).
 (2)
 Тъй като Комисията не получи никакви възражения по член 51 от Регламент (ЕС) No 1151/2012, наименованието „Ternera de los Pirineos Catalanes“/„Vedella dels Pirineus Catalans“/„Vedell des Pyrénées Catalanes“ следва да се регистрира,
 ПРИЕ НАСТОЯЩИЯ РЕГЛАМЕНТ:
 Член 1
 Регистрира се наименованието „Ternera de los Pirineos Catalanes“/„Vedella dels Pirineus Catalans“/„Vedell des Pyrénées Catalanes“ (ЗГУ).
 Наименованието по първа алинея се използва за идентифициране на продукт от клас 1.1. „Прясно месо (и карантия)“ от приложение XI към Регламент за изпълнение (ЕС) No 668/2014 на Комисията (3).
 Член 2
 Настоящият регламент влиза в сила на двадесетия ден след деня на публикуването му в Официален вестник на Европейския съюз.
 Настоящият регламент е задължителен в своята цялост и се прилага пряко във всички държави членки.
 Съставено в Брюксел на 30 март 2016 година.
 За Комисията,
 от името на председателя,
 Phil HOGAN
 Член на Комисията
 (1) ОВ L 343, 14.12.2012 г., стр. 1.
 (2) ОВ C 344, 17.10.2015 г., стр. 4.
 (3) Регламент за изпълнение (ЕС) No 668/2014 на Комисията от 13 юни 2014 г. за определяне на правила за прилагането на Регламент (ЕС) No 1151/2012 на Европейския парламент и на Съвета относно схемите за качество на селскостопанските продукти и храни (ОВ L 179, 19.6.2014 г., стр. 36).


text:
 29.6.2021
 BG
 Официален вестник на Европейския съюз
 L 229/8
 РЕГЛАМЕНТ ЗА ИЗПЪЛНЕНИЕ (ЕС) 2021/1064 НА КОМИСИЯТА
 от 28 юни 2021 година
 за изменение на Регламент за изпълнение (ЕС) 2021/520 по отношение на конфигурацията на идентификационния код на животните с оглед на проследимостта на определени отглеждани сухоземни животни за Обединеното кралство по отношение на Северна Ирландия
 (текст от значение за ЕИП)
 ЕВРОПЕЙСКАТА КОМИСИЯ,
 като взе предвид Договора за функционирането на Европейския съюз,
 като взе предвид Регламент (ЕС) 2016/429 на Европейския парламент и на Съвета от 9 март 2016 г. за заразните болести по животните и за изменение и отмяна на определени актове в областта на здравеопазването на животните (Законодателство за здравеопазването на животните) (1), и по-специално член 120, параграф 1 и член 120, параграф 2, букви в), г) и е) от него,
 като имат предвид, че:
 (1)
 С Регламент (ЕС) 2016/429 се определят правила за профилактика и контрол на болестите по животните, които се предават на животните или на хората. В част IV, дял I, глави 1 и 2 от посочения регламент са предвидени правилата, приложими за животновъдните обекти, в които се отглеждат сухоземни животни, и за люпилните, както и за проследимостта на определени отглеждани сухоземни животни и яйца за люпене в рамките на Съюза. С Регламент (ЕС) 2016/429 се предоставят също така правомощия на Комисията да приема правила за допълнение на някои несъществени елементи от посочения регламент чрез делегирани актове.
 (2)
 Делегиран регламент (ЕС) 2019/2035 на Комисията (2) допълва Регламент 2016/429 като определя правила за регистрираните и одобрените животновъдни обекти за отглеждани сухоземни животни и яйца за люпене, както и за проследимостта на определени отглеждани сухоземни животни и яйца за люпене. В част III от посочения делегиран регламент са включени правила за проследимостта на отглежданите сухоземни животни, като в част III, дялове I и II по-конкретно се определят правила за проследимостта на отглежданите говеда, овце и кози.
 (3)
 С цел да се осигури еднакво прилагане в Съюза на правилата за проследимост, установени в Регламент (ЕС) 2016/429 и в Делегиран регламент (ЕС) 2019/2035, в Регламент за изпълнение (ЕС) 2021/520 на Комисията (3) са установени правила за изпълнение относно проследимостта на определени отглеждани сухоземни животни.
 (4)
 В съответствие със Споразумението за оттеглянето на Обединеното кралство Великобритания и Северна Ирландия от Европейския съюз и Европейската общност за атомна енергия (Споразумението за оттегляне), и по-специално член 5, параграф 4 от Протокола за Ирландия/Северна Ирландия във връзка с приложение 2 към посочения протокол, Регламент (ЕС) 2016/429 и основаните на него актове на Комисията ще продължат да се прилагат за Обединеното кралство и на неговата територия по отношение на Северна Ирландия след края на преходния период, предвиден в Споразумението за оттегляне. Следователно правилата, установени в Регламент за изпълнение (ЕС) 2021/520, се прилагат в Обединеното кралство по отношение на Северна Ирландия. За по-голяма яснота е целесъобразно в член 1 от посочения регламент за изпълнение да се включи позоваване на Споразумението за оттегляне.
 (5)
 Освен това в член 12, буква а) от Регламент за изпълнение (ЕС) 2021/520 са установени правила относно конфигурацията на идентификационния код на отглежданите


text:
говеда, овце, кози, Камилови и Еленови. Първият елемент от идентификационния код e кодът на държавата членка, в която средството за идентификация е поставено на животните за първи път, под формата на двубуквен код в съответствие със стандарт на Международна организация по стандартизация (ISO) 3166-1 alpha-2, с изключение на Гърция, за която се използва двубуквеният код „EL“; или под формата на трицифрен код на държавата в съответствие със стандарт ISO 3166-1 numeric. Тъй като в стандартите ISO, посочени в член 12 от Регламент (ЕС) 2021/520, няма подразделения за Обединеното кралство по отношение на Северна Ирландия, посоченият регламент следва да бъде изменен, за да се определи кой код на държава следва да бъде първият елемент от идентификационния код на отглежданите говеда, овце, кози, Камилови и Еленови, идентифицирани в посочения регион на Обединеното кралство.
 (6)
 В приложение I към Регламент за изпълнение (ЕС) 2020/1470 на Комисията (4) е установена номенклатура на държавите и териториите за целите на европейската статистика за международната търговия със стоки и в нея се посочва че „XI“ е двубуквеният код, който трябва да се използва, ако Обединеното кралство по отношение на Северна Ирландия трябва да бъде разграничено съгласно условията, предвидени в съответните разпоредби на Съюза. Поради това този код следва да бъде посочен в член 12, буква а), подточка i) от Регламент за изпълнение (ЕС) 2021/520 за Обединеното кралство по отношение на Северна Ирландия.
 (7)
 Освен това не е определен съответстващ трицифрен код, който да се използва, когато трябва да бъде разграничено Обединеното кралство по отношение на Северна Ирландия. Съгласно стандарт ISO 3166-1 numeric трицифреният код „899“ не е разпределен. Затова този код следва да бъде посочен в член 12, буква а), подточка ii) от Регламент за изпълнение (ЕС) 2021/520 за Обединеното кралство по отношение на Северна Ирландия.
 (8)
 Поради това Регламент за изпълнение (ЕС) 2021/520 следва да бъде съответно изменен.
 (9)
 Мерките, предвидени в настоящия регламент, са в съответствие със становището на Постоянния комитет по растенията, животните, храните и фуражите,
 ПРИЕ НАСТОЯЩИЯ РЕГЛАМЕНТ:
 Член 1
 Регламент за изпълнение (ЕС) 2021/520 се изменя както следва:
 1)
 В член 1 встъпителната фраза се заменя със следното:
 „В настоящия регламент се определят правилата, приложими за държавите членки (*1) по отношение на:
 (*1) В съответствие със Споразумението за оттеглянето на Обединеното кралство Великобритания и Северна Ирландия от Европейския съюз и от Европейската общност за атомна енергия, и по-специално член 5, параграф 4 от Протокола за Ирландия/Северна Ирландия във връзка с приложение 2 към посочения протокол, за целите на настоящия регламент позоваванията на държавите членки или на Съюза включват Обединеното кралство по отношение на Северна Ирландия.“;"
 2)
 В член 12 буква а) се заменя със следното:
 „а)
 първият елемент от идентификационния код e кодът на държавата членка, в която средствата за идентификация са поставени за първи път на животните, под формата на:
 i)
 двубуквен код в съответствие със стандарт ISO 3166-1 alpha-2, с изключение на Гърция, за която се използва двубуквеният код „EL“, и на Обединеното кралство по отношение на Северна Ирландия, за което се използва двубуквеният код „XI“; или
 ii)
 трицифрен код


text:
на държавата в съответствие със стандарт ISO 3166-1 numeric, с изключение на Обединеното кралство по отношение на Северна Ирландия, за което се използва кодът „899“;“.
 Член 2
 Настоящият регламент влиза в сила на третия ден след деня на публикуването му в Официален вестник на Европейския съюз.
 Настоящият регламент е задължителен в своята цялост и се прилага пряко във всички държави членки.
 Съставено в Брюксел на 28 юни 2021 година.
 За Комисията
 Председател
 Ursula VON DER LEYEN
 (1) ОВ L 84, 31.3.2016 г., стр. 1.
 (2) Делегиран регламент (ЕС) 2019/2035 на Комисията от 28 юни 2019 г. за допълнение на Регламент (ЕС) 2016/429 на Европейския парламент и на Съвета по отношение на правилата за животновъдните обекти, в които се отглеждат сухоземни животни, и за люпилните и за проследимостта на определени отглеждани сухоземни животни и яйца за люпене (ОВ L 314, 5.12.2019 г., стр. 115).
 (3) Регламент за изпълнение (ЕС) 2021/520 на Комисията от 24 март 2021 г. за определяне на правила за прилагането на Регламент (ЕС) 2016/429 на Европейския парламент и на Съвета по отношение на проследимостта на някои отглеждани сухоземни животни (ОВ L 104, 25.3.2021 г., стр. 39).
 (4) Регламент за изпълнение (ЕС) 2020/1470 на Комисията от 12 октомври 2020 г. относно номенклатурата на държавите и териториите за целите на европейската статистика за международната търговия със стоки и относно географската разбивка за целите на други видове бизнес статистика (ОВ L 334, 13.10.2020 г., стр. 2).


text:
 2.10.2020
 BG
 Официален вестник на Европейския съюз
 L 319/2
 РЕГЛАМЕНТ ЗА ИЗПЪЛНЕНИЕ (ЕС) 2020/1369 НА КОМИСИЯТА
 от 29 септември 2020 година
 за изменение на приложение I към Регламент (ЕИО) No 2658/87 на Съвета относно тарифната и статистическа номенклатура и Общата митническа тарифа
 ЕВРОПЕЙСКАТА КОМИСИЯ,
 като взе предвид Договора за функционирането на Европейския съюз,
 като взе предвид Регламент (ЕИО) No 2658/87 на Съвета от 23 юли 1987 г. относно тарифната и статистическа номенклатура и Общата митническа тарифа (1), и по-специално член 9, параграф 1, буква а) от него,
 като има предвид, че:
 (1)
 С Регламент (ЕИО) No 2658/87 се създава номенклатура на стоките (наричана по-долу „Комбинираната номенклатура“ или „КН“), за да бъдат едновременно изпълнени изискванията във връзка с Общата митническа тарифа, със статистиката на външната търговия на Съюза и с други политики на Съюза, засягащи вноса или износа на стоки.
 (2)
 С посочения регламент се установява и Интегрирана тарифа на Европейския съюз (наричана по-долу „ТАРИК“), която изпълнява изискванията във връзка с Общата митническа тарифа, със статистиката на външната търговия, с търговската, селскостопанската и други политики на Съюза, засягащи вноса или износа на стоки.
 (3)
 Статистическите подпозиции по ТАРИК са създадени като най-подходящ инструмент, който позволява на Съюза да следи статистиката, свързана само с вноса на конкретни стоки; тези статистически кодове по ТАРИК са установени в приложение 10 „Статистически кодове по ТАРИК“ в част трета („Тарифни приложения“) от приложение I към Регламент (ЕИО) No 2658/87.
 (4)
 Пандемията от COVID-19 продължава в Съюза и съответно в държавите членки има засилено търсене на някои медицински стоки, най-вече на предпазни маски за лице, вносът на които създава нови предизвикателства пред митническите органи.
 (5)
 В настоящата ситуация използването и търсенето на предпазни маски за лице в Съюза е силно увеличено поради усилията на държавите членки да спрат разпространението на COVID-19 и вероятно ще остане такова за в бъдеще.
 (6)
 С цел да се улесни и хармонизира митническият контрол в държавите членки на равнището на Съюза, е целесъобразно да бъдат създадени допълнителни подпозиции по ТАРИК, съответстващи в по-голяма детайлност на различните предпазни маски за лице в зависимост от техните филтриращи качества. Тези допълнителни подпозиции ще позволят по-бързо разграничаване на съответните продукти от други продукти в същата подпозиция, смекчавайки по този начин въздействието от евентуални забавяния във веригата на доставки по време на пандемията.
 (7)
 Освен това такива допълнителни подпозиции по ТАРИК следва да бъдат създадени и с цел по-добро проследяване на търговските потоци на посочените предпазни маски за лице.
 (8)
 Тези допълнителни подпозиции по ТАРИК биха улеснили също така изпълнението от държавите членки на Решение (ЕС) 2020/491 на Комисията (2). Тъй като предпазните маски за лице са сред най-внасяните продукти, конкретното им идентифициране в ТАРИК би позволило да се съкрати процесът по деклариране чрез разграничаване на тези продукти от други продукти, класирани понастоящем в същата подпозиция.
 (9)
 Приложение 10 в част трета от приложение I към Регламент (ЕИО) No 2658/87 следва да бъде съответно изменено.
 (10)
 С цел митническите органи, които изпълняват Решение (ЕС) 2020/491, да могат да се ползват от тази мярка възможно най-скоро и


text:
за да се улесни бързата верига на доставки на такива продукти, настоящият регламент следва да влезе в сила по спешност.
 (11)
 Мерките, предвидени в настоящия регламент, са в съответствие със становището на Комитета по Митническия кодекс,
 ПРИЕ НАСТОЯЩИЯ РЕГЛАМЕНТ:
 Член 1
 Приложение I към Регламент (ЕИО) No 2658/87 се изменя, както е посочено в приложението към настоящия регламент.
 Член 2
 Настоящият регламент влиза в сила в деня след деня на публикуването му в Официален вестник на Европейския съюз.
 Настоящият регламент е задължителен в своята цялост и се прилага пряко във всички държави членки.
 Съставено в Брюксел на 29 септември 2020 година.
 За Комисията,
 от името на председателя,
 Gerassimos THOMAS
 Генерален директор
 Генерална дирекция „Данъчно облагане и митнически съюз“
 (1) ОВ L 256, 7.9.1987 г., стр. 1.
 (2) Решение (ЕС) 2020/491 на Комисията от 3 април 2020 г. за освобождаване от вносни мита и от ДДС при внос на стоки, необходими за борбата с последиците от пандемията от COVID-19 през 2020 г. (ОВ L 103I, 3.4.2020 г., стр. 1).
 ПРИЛОЖЕНИЕ
 Приложение I към Регламент (ЕИО) No 2658/87 се изменя, както следва:
 1)
 В част втора, раздел XI, глава 63 редът за код по КН 6307 90 98 се заменя със следното:
 „6307 90 98
 - - - - Други (*1)
 6,3
 -
 2)
 В част трета, в приложение 10 се вмъкват следните редове:
 „6307 90 98
 - - - - Други:
 - - - - - От нетъкан текстил:
 - - - - - - Предпазни маски за лице:
 6307909811
 - - - - - - - Филтриращи маски за лице FFP2 и FFP3 по стандарт EN149 и други маски, филтриращи най-малко 94 % от частиците с големина 0,3 микрона
 p/st
 - - - - - - - Други:
 6307909813
 - - - - - - - - Филтриращи маски за лице FFP1 по стандарт EN149 и други маски, филтриращи най-малко 80 % от частиците с големина 0,3 микрона
 p/st
 - - - - - - - - Други:
 6307909815
 - - - - - - - - - Медицински маски за лице по стандарт EN14683 и други маски за лице, филтриращи най-малко 95 % от частиците с големина 3,0 микрона
 p/st
 6307909817
 - - - - - - - - - Други
 p/st
 6307909819
 - - - - - - Други
 -
 - - - - - Други:
 6307909891
 - - - - - - Ръчно изработени
 -
 6307909899
 - - - - - - Други
 -“
 (*1) Статистически кодове по ТАРИК: вж. приложение 10.“


text:
 30.7.2020
 BG
 Официален вестник на Европейския съюз
 L 246/4
 РЕГЛАМЕНТ ЗА ИЗПЪЛНЕНИЕ (ЕС) 2020/1125 НА СЪВЕТА
 от 30 юли 2020 година
 за прилагане на Регламент (ЕС) 2019/796 относно ограничителни мерки срещу кибератаки, застрашаващи Съюза или неговите държави членки
 СЪВЕТЪТ НА ЕВРОПЕЙСКИЯ СЪЮЗ,
 като взе предвид Договора за функционирането на Европейския съюз,
 като взе предвид Регламент (ЕС) 2019/796 на Съвета от 17 май 2019 г. относно ограничителни мерки срещу кибератаки, застрашаващи Съюза или неговите държави членки (1), и по-специално член 13, параграф 1 от него,
 като взе предвид предложението на върховния представител на Съюза по въпросите на външните работи и политиката на сигурност,
 като има предвид, че:
 (1)
 На 17 май 2019 г. Съветът прие Регламент (ЕС) 2019/796.
 (2)
 Целенасочените ограничителни мерки срещу кибератаки със значително въздействие, представляващи външна заплаха за Съюза или неговите държави членки, са сред мерките, включени в рамката на Съюза за съвместен дипломатически отговор на злонамерени действия в киберпространството („инструментариум за кибердипломация“), и са жизненоважен инструмент за възпирането и реагирането на такива действия. Ограничителните мерки може да се прилагат също и в отговор на кибератаки със значително въздействие срещу трети държави или международни организации, когато това се счете за необходимо за постигане на общите цели на външната политика и политиката на сигурност, предвидени в съответните разпоредби на член 21 от Договора за Европейския съюз.
 (3)
 На 16 април 2018 г. Съветът прие заключения, в които категорично се осъжда злонамереното използване на информационни и комуникационни технологии, включително при кибератаките, известни в публичното пространство като WannaCry и NotPetya, които причиниха значителни щети и икономически загуби в Съюза и извън него. На 4 октомври 2018 г. председателите на Европейския съвет и на Европейската комисия и върховният представител на Съюза по въпросите на външните работи и политиката на сигурност („върховният представител“) изразиха в съвместно изявление сериозна загриженост поради опита за кибератака с цел да се накърни репутацията на Организацията за забрана на химическото оръжие (ОЗХО) в Нидерландия — агресивен акт на незачитане на важната цел, преследвана от ОЗХО. В декларация от името на Съюза от 12 април 2019 г. върховният представител призова участниците да спрат със злонамерените действия в киберпространството, които имат за цел да накърнят репутацията, сигурността и икономическата конкурентоспособност на Съюза, включително с кражби на интелектуална собственост, извършвани чрез киберметоди. Някои от тези кражби чрез кибернетични похвати са дело на извършителя, известен в публичното пространство като „APT10“ („Advanced Persistent Threat 10“).
 (4)
 В този контекст и с цел предотвратяване, разколебаване, възпиране и реагиране на продължаващото и засилващо се злонамерено поведение в киберпространството, в списъка на подлежащите на ограничителни мерки физически и юридически лица, образувания и органи, съдържащ се в приложение I към Регламент (ЕС) 2019/796 следва да бъдат включени шест физически лица и три образувания или органи. Тези лица и образувания или органи са отговорни за кибератаки или опити за кибератаки, оказвали са подкрепа, участвали са във или са улеснявали такива кибератаки или опити за кибератаки, включително в опита за кибератака срещу ОЗХО и кибератаките, известни в публичното пространство като WannaCry и NotPetya, а така също и „Операция


text:
Cloud Hopper“.
 (5)
 Поради това Регламент (ЕС) 2019/796 следва да бъде съответно изменен,
 ПРИЕ НАСТОЯЩИЯ РЕГЛАМЕНТ:
 Член 1
 Приложение I към Регламент (ЕС) 2019/796 се изменя в съответствие с приложението към настоящия регламент.
 Член 2
 Настоящият регламент влиза в сила в деня на публикуването му в Официален вестник на Европейския съюз.
 Настоящият регламент е задължителен в своята цялост и се прилага пряко във всички държави членки.
 Съставено в Брюксел на 30 юли 2020 година.
 За Съвета
 Председател
 M. ROTH
 (1) ОВ L 129I, 17.5.2019 г., стр. 1.
 ПРИЛОЖЕНИЕ
 В списъка на физическите и юридическите лица, образуванията и органите, съдържащ се в приложение I към Регламент (ЕС) 2019/796, се добавят следните лица, образувания или органи:
 „А. Физически лица
 Име
 Идентификационни данни
 Основания
 Дата на вписване
 1.
 GAO Qiang
 Място на раждане: Провинция Shandong, Китай
 Адрес: Room 1102, Guanfu Mansion, 46 Xinkai Road, Hedong District, Tianjin, Китай
 Гражданство: китайско
 Пол: мъжки
 Gao Qiang участва в „Операция Cloud Hopper“— серия кибератаки със значително въздействие, задействани извън Съюза и представляващи външна заплаха за Съюза или неговите държави членки, и кибератаки със значително въздействие върху трети държави.
 Мишена на „Операция Cloud Hopper“ са информационните системи на многонационални дружества от шест континента, в т.ч. дружества на територията на Съюза, при което е осъществен неразрешен достъп до чувствителни търговски данни, довел до значителни икономически загуби.
 30.7.2020 г.
 „Операция Cloud Hopper“ е дело на извършител, известен в публичното пространство като „APT10“ („Advanced Persistent Threat 10“) (изв. още като „Red Apollo“, „CVNX“, „Stone Panda“, „MenuPass“ и „Potassium“).
 Gao Qiang може да бъде свързан с APT10, включително чрез свързаността си с командната и контролната инфраструктура на APT10. Освен това Gao Qiang работи за Huaying Haitai — образувание, посочено като оказало подкрепа и улеснение за „Операция Cloud Hopper“. Той има връзка с Zhang Shilong, който също е посочен във връзка с „Операция Cloud Hopper“. Следователно Gao Qiang се свързва както с Huaying Haitai, така и с Zhang Shilong.
 2.
 ZHANG Shilong
 Адрес: Hedong, Yuyang Road No 121, Tianjin, Китай
 Гражданство: китайско
 Пол: мъжки
 Zhang Shilong участва в „Операция Cloud Hopper“— серия кибератаки със значително въздействие, задействани извън Съюза и представляващи външна заплаха за Съюза или неговите държави членки, и кибератаки със значително въздействие върху трети държави.
 Мишена на „Операция Cloud Hopper“ са информационните системи на многонационални дружества от шест континента, в т.ч. дружества на територията на Съюза, при което е осъществен неразрешен достъп до чувствителни търговски данни, довел до значителни икономически загуби.
 „Операция Cloud Hopper“ е дело на извършител, известен в публичното пространство като „APT10“ („Advanced Persistent Threat 10“) (изв. още като „Red Apollo“, „CVNX“, „Stone Panda“, „MenuPass“ и „Potassium“).
 30.7.2020 г.
 Zhang Shilong може да бъде свързан с APT10, включително чрез зловредния софтуер, разработен и тестван от него във връзка с извършените от APT10 кибератаки. Освен това Zhang Shilong работи за Huaying Haitai — образувание, посочено като оказало подкрепа и улеснение за „Операция Cloud Hopper“. Той има връзка с Gao Qiang, който също е посочен във връзка с „Операция Cloud Hopper“. Следователно Zhang Shilong се свързва както с Huaying Haitai,


text:
така и с Gao Qiang.
 3.
 Alexey Valeryevich MININ
 Алексей Валерьевич МИНИН
 Дата на раждане: 27 май 1972 г.
 Място на раждане: Пермска област, РСФСР (днес Руска федерация)
 Паспорт No 120017582,
 издаден от Министерството на външните работи на Руската федерация, валиден от 17 април 2017 г. до 17 април 2022 г.
 Местопребиваване: Москва, Руска федерация
 Гражданство: руско
 Пол: мъжки
 Алексей Минин участва в опит за кибератака с потенциално значително въздействие срещу Организацията за забрана на химическото оръжие (ОЗХО) в Нидерландия.
 Като оперативен офицер от агентурното разузнаване към Главното управление на Генералния щаб на Въоръжените сили на Руската федерация (ГУ/ГРУ) Алексей Минин е част от четиричленен екип офицери на руското военно разузнаване, опитали се да осъществят през април 2018 г. неразрешен достъп до безжичната мрежа на ОЗХО в Хага, Нидерландия. Опитът за кибератака е целял включване чрез хакерска атака в безжичната мрежа на ОЗХО, което, ако беше успяло, щеше да наруши сигурността на мрежата и извършваните към момента разследвания от ОЗХО. Нидерландската Служба за военно разузнаване и сигурност (Militaire Inlichtingen- en Veiligheidsdienst – MIVD) прекъсва опита за кибератака, с което предотвратява сериозни щети за ОЗХО.
 30.7.2020 г.
 4.
 Aleksei Sergeyvich MORENETS
 Алексей Сергеевич МОРЕНЕЦ
 Дата на раждане: 31 юли 1977 г.
 Място на раждане: Мурманска област, РСФСР (днес Руска федерация)
 Паспорт No 100135556,
 издаден от Министерството на външните работи на Руската федерация, валиден от 17 април 2017 г. до 17 април 2022 г.
 Местопребиваване: Москва, Руска федерация
 Гражданство: руско
 Пол: мъжки
 Алексей Моренец участва в опит за кибератака с потенциално значително въздействие срещу Организацията за забрана на химическото оръжие (ОЗХО) в Нидерландия.
 Като кибероператор за Главното управление на Генералния щаб на Въоръжените сили на Руската федерация (ГУ/ГРУ) Алексей Моренец е част от четиричленен екип офицери на руското военно разузнаване, опитали се да осъществят през април 2018 г. неразрешен достъп до безжичната мрежа на ОЗХО в Хага, Нидерландия. Опитът за кибератака е целял включване чрез хакерска атака в безжичната мрежа на ОЗХО, което, ако беше успяло, щеше да наруши сигурността на мрежата и извършваните към момента разследвания от ОЗХО. Нидерландската Служба за военно разузнаване и сигурност (Militaire Inlichtingen- en Veiligheidsdienst – MIVD) прекъсва опита за кибератака, с което предотвратява сериозни щети за ОЗХО.
 30.7.2020 г.
 5.
 Evgenii Mikhaylovich SEREBRIAKOV
 Евгений Михайлович СЕРЕБРЯКОВ
 Дата на раждане: 26 юли 1981 г.
 Място на раждане: Курск, РСФСР (днес Руска федерация)
 Паспорт No 100135555,
 издаден от Министерството на външните работи на Руската федерация, валиден от 17 април 2017 г. до 17 април 2022 г.
 Местопребиваване: Москва, Руска федерация
 Гражданство: руско
 Пол: мъжки
 Евгений Серебряков участва в опит за кибератака с потенциално значително въздействие срещу Организацията за забрана на химическото оръжие (ОЗХО) в Нидерландия.
 Като кибероператор за Главното управление на Генералния щаб на Въоръжените сили на Руската федерация (ГУ/ГРУ) Евгений Серебряков е част от четиричленен екип офицери на руското военно разузнаване, опитали се да осъществят през април 2018 г. неразрешен достъп до безжичната мрежа на ОЗХО в Хага, Нидерландия. Опитът за кибератака е целял включване чрез хакерска атака в безжичната мрежа на ОЗХО, което, ако беше успяло,


text:
щеше да наруши сигурността на мрежата и извършваните към момента разследвания от ОЗХО. Нидерландската Служба за военно разузнаване и сигурност (Militaire Inlichtingen- en Veiligheidsdienst – MIVD) прекъсва опита за кибератака, с което предотвратява сериозни щети за ОЗХО.
 30.7.2020 г.
 6.
 Oleg Mikhaylovich SOTNIKOV
 Олег Михайлович СОТНИКОВ
 Дата на раждане: 24 август 1972 г.
 Място на раждане: Уляновск, РСФСР (днес Руска федерация)
 Паспорт No 120018866,
 издаден от Министерството на външните работи на Руската федерация, валиден от 17 април 2017 г. до 17 април 2022 г.
 Местопребиваване: Москва, Руска федерация
 Гражданство: руско
 Пол: мъжки
 Олег Сотников участва в опит за кибератака с потенциално значително въздействие срещу Организацията за забрана на химическото оръжие (ОЗХО) в Нидерландия.
 Като оперативен офицер от агентурното разузнаване към Главното управление на Генералния щаб на Въоръжените сили на Руската федерация (ГУ/ГРУ) Олег Сотников е част от четиричленен екип офицери на руското военно разузнаване, опитали се да осъществят през април 2018 г. неразрешен достъп до безжичната мрежа на ОЗХО в Хага, Нидерландия. Опитът за кибератака е целял включване чрез хакерска атака в безжичната мрежа на ОЗХО, което, ако беше успяло, щеше да наруши сигурността на мрежата и извършваните към момента разследвания от ОЗХО. Нидерландската Служба за военно разузнаване и сигурност (Militaire Inlichtingen- en Veiligheidsdienst – MIVD) прекъсва опита за кибератака, с което предотвратява сериозни щети за ОЗХО.
 30.7.2020 г.
 Б. Юридически лица, образувания и органи
 Наименование
 Идентификационни данни
 Основания
 Дата на вписване
 1.
 Tianjin Huaying Haitai Science and Technology Development Co Ltd
 Известно също като: Haitai Technology Development Co. Ltd
 Местонахождение: Tianjin, Китай
 Huaying Haitai предоставя финансова, техническа или материална подкрепа и улеснява „Операция Cloud Hopper“— серия кибератаки със значително въздействие, задействани извън Съюза и представляващи външна заплаха за Съюза или неговите държави членки, и кибератаки със значително въздействие върху трети държави.
 Мишена на „Операция Cloud Hopper“ са информационните системи на многонационални дружества от шест континента, в т.ч. дружества на територията на Съюза, при което е осъществен неразрешен достъп до чувствителни търговски данни, довел до значителни икономически загуби.
 „Операция Cloud Hopper“ е дело на извършител, известен в публичното пространство като „APT10“ („Advanced Persistent Threat 10“) (изв. още като „Red Apollo“, „CVNX“, „Stone Panda“, „MenuPass“ и „Potassium“).
 Huaying Haitai може да бъде свързан с APT10. Освен това за Huaying Haitai работят Gao Qiang и Zhang Shilong, които се свързват с „Операция Cloud Hopper“. Следователно Huaying Haitai се свързва с Gao Qiang и Zhang Shilong.
 30.7.2020 г.
 2.
 Chosun Expo
 Известно също като: Chosen Expo; Korea Export Joint Venture
 Местонахождение: КНДР
 Chosun Expo предоставя финансова, техническа или материална подкрепа и улеснява серия кибератаки със значително въздействие, задействани извън Съюза и представляващи външна заплаха за Съюза или неговите държави членки, и кибератаки със значително въздействие върху трети държави, в т.ч. кибератаките, известни в публичното пространство като „WannaCry“, кибератаките срещу полския орган за финансов надзор и Sony Pictures Entertainment, както и киберкражбата от Bangladesh Bank и опита за киберкражба от Vietnam Tien Phong Bank.
 „WannaCry“ предизвиква срив в информационни системи по света, като ги заразява със софтуер за изнудване и блокира достъпа до данните.


text:
Засегнати са информационни системи на дружества в Съюза, включително системи, свързани с услуги, необходими за поддържането на основни услуги и икономически дейности в държавите членки.
 „WannaCry“ е дело на извършител, известен в публичното пространство като „APT38“ („Advanced Persistent Threat 38“), или „Lazarus Group“.
 Chosun Expo може да бъде свързано с APT38/Lazarus Group, включително чрез профилите, използвани при кибератаките.
 30.7.2020 г.
 3.
 Главен център за специални технологии (ГЦСТ) към Главното управление на Генералния щаб на Въоръжените сили на Руската федерация (ГУ/ГРУ)
 Адрес: Ул. „Кирова“ No 22, Москва, Руска федерация
 Главният център за специални технологии (ГЦСТ) към Главното управление на Генералния щаб на Въоръжените сили на Руската федерация (ГУ/ГРУ), известен още като „Подразделение 74455“, е отговорен за кибератаките със значително въздействие, задействани извън Съюза и представляващи външна заплаха за Съюза или неговите държави членки, и кибератаки със значително въздействие върху трети държави, в т.ч. кибератаките от юни 2017 г., известни в публичното пространство като „NotPetya“ или „EternalPetya“, и кибератаките срещу електроенергийната мрежа на Украйна през зимата на 2015/2016 г.
 „NotPetya“ или „EternalPetya“ прекъсват достъпа до данните на редица дружества в Съюза, в Европа като цяло и по света, като заразяват компютрите със софтуер за изнудване и блокират достъпа до данните, което освен всичко друго води до значителни икономически загуби. Кибератаката срещу електроенергийна мрежа на Украйна води до частичното ѝ изключване през зимата.
 30.7.2020 г.“
 „NotPetya“ или „EternalPetya“ е дело на извършител, известен в публичното пространство като „Sandworm“ (изв. още като „Sandworm Team“, „BlackEnergy Group“, „Voodoo Bear“, „Quedagh“, „Olympic Destroyer“ и „Telebots“). Той стои и зад атаката срещу електроенергийната мрежа на Украйна.
 Главният център за специални технологии към Главното управление на Генералния щаб на Въоръжените сили на Руската федерация играе активна роля в действията в киберпространството, дело на Sandworm, и може да бъде свързан с него.


text:
 29.11.2018
 BG
 Официален вестник на Европейския съюз
 L 304/10
 РЕГЛАМЕНТ ЗА ИЗПЪЛНЕНИЕ (ЕС) 2018/1866 НА КОМИСИЯТА
 от 28 ноември 2018 година
 за изменение на Регламент (ЕО) No 474/2006 по отношение на списъка на въздушните превозвачи, на които са наложени оперативна забрана или операционни ограничения в границите на Съюза
 (текст от значение за ЕИП)
 ЕВРОПЕЙСКАТА КОМИСИЯ,
 като взе предвид Договора за функционирането на Европейския съюз,
 като взе предвид Регламент (ЕО) No 2111/2005 на Европейския парламент и на Съвета от 14 декември 2005 г. за създаването на списък на Общността на въздушните превозвачи, предмет на оперативна забрана в границите на Общността, и за информиране на пътниците на въздушния транспорт за самоличността на опериращите въздушни превозвачи и за отмяна на член 9 от Директива 2004/36/ЕО (1), и по-специално член 4, параграф 2 от него,
 като има предвид, че:
 (1)
 С Регламент (ЕО) No 474/2006 на Комисията (2) се създава списъкът на въздушните превозвачи, на които е наложена оперативна забрана в границите на Съюза.
 (2)
 В съответствие с член 4, параграф 3 от Регламент (ЕО) No 2111/2005 (3) някои държави членки и Агенцията за авиационна безопасност (ААБЕС) съобщиха на Комисията информация, която е необходима за актуализиране на посочения списък. Такава информация бе предоставена и от трети държави и международни организации. Въз основа на подадената информация списъкът следва да бъде актуализиран.
 (3)
 Комисията уведоми всички засегнати въздушни превозвачи — пряко или чрез органите, отговарящи за регулаторния надзор върху тях — за най-важните факти и съображения, върху които ще се основава решението да им се наложи оперативна забрана в границите на Съюза или да се изменят условията на оперативната забрана, наложена на въздушен превозвач, включен в списъците в приложения А и Б към Регламент (ЕО) No 474/2006.
 (4)
 Комисията даде възможност на засегнатите въздушни превозвачи да прегледат представените от държавите членки документи, да изпратят писмени коментари и да направят устно изложение пред Комисията и комитета, създаден с Регламент (ЕО) No 2111/2005 (наричан по-нататък „Комитет по безопасност на въздухоплаването“).
 (5)
 Комисията запозна Комитета по безопасност на въздухоплаването с най-новата информация относно продължаващите съвместни консултации, които се провеждат съгласно Регламент (ЕО) No 2111/2005 и Регламент (ЕО) No 473/2006 на Комисията (4) с компетентните органи и въздушните превозвачи на Ангола, Беларус, Бенин, Гамбия, Индонезия, Мавритания, Мексико, Молдова, Непал, Русия, Тайланд, Венесуела и Замбия. Комисията също така представи на Комитета по безопасност на въздухоплаването информация за безопасността на въздухоплаването в Афганистан, Габон, Казахстан, Либия и Мозамбик.
 (6)
 ААБЕС също осведоми Комисията и Комитета по безопасност на въздухоплаването за резултатите от анализа на наземните инспекции, извършени в рамките на програмата за оценяване на безопасността на чуждестранните въздухоплавателни средства (ОБЧВС) в съответствие с Регламент (ЕС) No 965/2012 на Комисията (5).
 (7)
 Освен това ААБЕС осведоми Комисията и Комитета по безопасност на въздухоплаването за проектите за техническа помощ, осъществени в трети държави, на които е наложена оперативна забрана съгласно Регламент (ЕО) No 474/2006. ААБЕС предостави информация за плановете и исканията за допълнителна техническа помощ и сътрудничество, за да се подобрят административният и техническият капацитет на органите за гражданско въздухоплаване на трети държави


text:
с оглед да им се окаже съдействие за отстраняване на несъответствията с приложимите международни стандарти за безопасност на гражданското въздухоплаване. Държавите членки бяха приканени да отговорят на тези искания на двустранна основа при съгласуване с Комисията и ААБЕС. Във връзка с това Комисията отново посочи ползата от предоставянето на информация на международната авиационна общност — по-специално чрез базата данни на мрежата на Международната организация за гражданско въздухоплаване (ИКАО) за сътрудничество и съдействие в областта на безопасността — относно оказваната от Съюза и държавите членки техническа помощ за трети държави за подобряване на безопасността на въздухоплаването в целия свят.
 (8)
 Евроконтрол представи на Комисията и Комитета по безопасност на въздухоплаването актуализирана информация за състоянието на функцията на ОБЧВС и за операторите от трети държави (ОТД), чрез която се подават сигнали за предупреждение, и също така представи текущите статистически данни, свързани със съобщенията, предупреждаващи за забранени въздушни превозвачи.
 Въздушни превозвачи от Съюза
 (9)
 След като ААБЕС анализира получената информация от проведените наземни инспекции на въздухоплавателни средства на превозвачи от Съюза и от стандартизационните инспекции, извършени от ААБЕС, както и от специалните инспекции и проверки, проведени от националните въздухоплавателни органи, няколко държави членки предприеха принудителни мерки, за които уведомиха Комисията и Комитета по безопасност на въздухоплаването. България и Малта уведомиха Комисията и Комитета по безопасност на въздухоплаването относно действията, предприети във връзка с въздушните превозвачи, чиито свидетелства са издадени съответно в България и Малта.
 (10)
 Държавите членки отново потвърдиха готовността си да предприемат необходимите действия, когато информация, важна за безопасността, показва наличието на непосредствени рискове за безопасността в резултат на неспазване на съответните стандарти за безопасност от страна на въздушни превозвачи от Съюза.
 Въздушни превозвачи от Ангола
 (11)
 С писмо от 30 април 2018 г. Комисията поиска от компетентния орган на Ангола — Instituto Nacional da Aviação Civil (INAVIC) — да представи списък на документите и на действията, които трябва да се осъществят.
 (12)
 INAVIC представи всички изисквани документи в срок. ААБЕС анализира тези документи и заключи, че са ясно представени и добре структурирани. Освен това копията на свидетелствата за авиационен оператор (САО) и оперативните спецификации, представени от INAVIC, съответстваха на формата, предвидена от ИКАО. INAVIC представи подходящи обзорни сведения за действията по констатациите, направени по време на надзора за безопасност върху анголските въздушни превозвачи в областите на изпълнението на полетите (ИП) и летателната годност (ЛГ).
 (13)
 Процедурите и правилниците на INAVIC бяха обновени след 2015 г., главно в областите на ИП, ЛГ и авиомедицинското освидетелстване (АМО). Освен това съгласно съответните международни стандарти за безопасност INAVIC дейно предава на ИКАО обновени сведения за своя План за корективни действия (ПКД).
 (14)
 За да разбере в повече подробности и въз основа на данни как се извършват надзорните дейности в Ангола, Комисията поиска от INAVIC да представи докладите от проверките или одитите на преиздаването на САО, в т.ч. подробно описание на констатациите и наложените по тях действия за въздушните превозвачи Sonair, Air Jet и Heli-Malongo.
 (15)
 Тези доклади бяха изпратени на ААБЕС, която заключи, че съдържащите се в тях данни са относими към въпроса и с


text:
добро качество по същество. Тези доклади също показаха, че съответните въздушни превозвачи са предприели подходящи корективни действия по констатациите на INAVIC.
 (16)
 INAVIC осведоми Комисията, че е издал свидетелства на двама нови въздушни превозвачи, а именно Bestflya Aircraft Management и SJL. INAVIC осведоми също така Комисията, че седем превозвачи вече нямат валидно САО: Air Nave, Air26, Angola Air Services, Diexim, Fly540, Gira Globo и Mavewa.
 (17)
 Въз основа на наличната досега информация Комисията заключава, че INAVIC е постигнал напредък в изпълнението на международните стандарти за безопасност. Въпреки това преди да се вземе решение за отмяната на забраната за въздушните превозвачи от Ангола, този напредък трябва да бъде проверен чрез посещение за оценка на място в INAVIC и избрани анголски въздушни превозвачи от представители на Съюза.
 (18)
 Поради това и в съответствие с общите критерии, определени в приложението към Регламент (ЕО) No 2111/2005, Комисията смята, че на този етап списъкът на въздушните превозвачи, на които е наложена оперативна забрана в границите на Съюза, следва да се измени чрез включване в него на въздушните превозвачи Bestflya Aircraft Management и SJL Превозвачите Air Nave, Air26, Angola Air Services, Diexim, Fly540, Gira Globo и Mavewa следва да бъдат заличени от приложение А към Регламент (ЕО) No 474/2006, тъй като вече нямат валидно САО.
 Въздушни превозвачи от Беларус
 (19)
 Поради пропуските по отношение на безопасността, установени от ААБЕС в рамките на процедурата по издаване на разрешения на ОТД, на 17 септември 2018 г. Комисията започна консултации с Департамента по авиация на Беларус (ДАБ) съгласно член 3, параграф 2 от Регламент No 473/2006.
 (20)
 На 8 ноември 2018 г. Комисията, ААБЕС и представители на ДАБ проведоха техническа среща. По време на срещата Комисията подчерта, че е важно ДАБ да я информира надлежно и редовно за своите дейности по надзор на безопасността. ДАБ представи корективните мерки, предприети за отстраняване на констатираните от ААБЕС пропуски по отношение на безопасността в рамките на процедурата по издаване на разрешения на ОТД и дейностите по наблюдение. Въпреки че тази информация беше поискана още при откриването на консултациите, ДАБ не предостави достатъчно информация относно планирането и резултатите от надзорните дейности. Като се имат предвид трудностите, които срещат някои кандидати със свидетелства, издадени в Беларус, при преминаването през процедурата по издаване на разрешения на ОТД, най-вече поради пропуски по отношение на безопасността, Комисията отново изтъкна колко е важно при изпълнението на задълженията си в областта на безопасността ДАБ да спазва съответните международни стандарти за безопасност.
 (21)
 Предвид съществуващите пропуски по отношение на безопасността, Комисията покани ДАБ на изслушване в съответствие с член 7 от Регламент (ЕО) No 2111/2005, което се състоя на 13 ноември 2018 г. По време на изслушването ДАБ представи на Комисията и на Комитета по безопасност на въздухоплаването обща информация за въздухоплавателния сектор в Беларус, наличния персонал за надзорните дейности, както и начина, по който Беларус извършва разследвания на произшествия. ДАБ информира също така за състоянието на надзора на безопасността в Беларус, като се позова на критичните елементи, определени от ИКАО. ДАБ повтори своя призив за тясно сътрудничество с ЕС


text:
и съобщи, че започва въвеждането на някои регламенти на ЕС, и по-специално на свързаните с областта на летателната годност и операциите. Уверен, че неговите дейности се изпълняват в пълно съответствие с международните стандарти за безопасност, ДАБ покани ЕС да направи посещение за оценка, за да получи по-добра представа за системата за надзор на безопасността в Беларус.
 (22)
 Комисията счита, че поради липсата на документирана информация и затруднения обмен на информация от откриването на официалните консултации насам, е трудно да се прецени как ДАБ изпълнява своите задължения. Затова тя е на мнение, че е необходимо преди следващата среща на Комитета по безопасност на въздухоплаването Съюзът да проведе посещение на място за оценка.
 (23)
 Комисията освен това смята, че резултатите от наземните инспекции по програмата ОБЧВС на BELAVIA (единствения оператор на редовни пътнически полети, чието свидетелство е издадено в Беларус) не дават основание за конкретни опасения за безопасността на този етап по отношение на този оператор. Що се отнася до въздушните превозвачи, извършващи товарни операции, ААБЕС вече предприе принудителни мерки спрямо JSC Aircompany Grodno и Transaviaexport Airlines.
 (24)
 Въпреки че е ясно, че констатираните пропуски ще трябва да се отстранят, тяхното естество е такова, че не налага въздушни превозвачи от Беларус да бъдат включени в приложение А към Регламент (ЕО) No 474/2006.
 (25)
 Въз основа на наличната понастоящем информация, в съответствие с общите критерии, определени в приложението към Регламент (ЕО) No 2111/2005, Комисията смята, че на този етап във връзка с въздушните превозвачи от Беларус няма основания за изменение на списъка на въздушните превозвачи, на които е наложена оперативна забрана в границите на Съюза.
 (26)
 В съответствие с Регламент (ЕС) No 965/2012 държавите членки следва да продължат да следят дали Беларус действително спазва съответните международни стандарти за безопасност, като извършват приоритетни наземни инспекции на въздушните превозвачи с издадено в Беларус свидетелство.
 (27)
 В случай че постъпи относима информация за безопасността, указваща наличие на непосредствени рискове вследствие на неспазване на международните стандарти за безопасност, Комисията може да бъде принудена да предприеме допълнителни действия в съответствие с Регламент (ЕО) No 2111/2005.
 Въздушни превозвачи от Бенин
 (28)
 През май 2017 г. Комисията заличи от приложение А към Регламент (ЕО) No 474/2006 (6) всички въздушни превозвачи, които попадат в обхвата на компетентност на Бенин.
 (29)
 С писмо от 14 септември 2018 г. Комисията поиска от Националната агенция за гражданско въздухоплаване на Бенин („ANAC Бенин“) да представи списък на документите, отнасящи се до нейната структура, надзорна система и дейности, в т.ч. списък на притежателите на САО и на регистрираните въздухоплавателни средства (ВС), както и предприетите принудителни мерки.
 (30)
 На 15 октомври 2018 г. ANAC Бенин представи поисканата информация, в т.ч. сведения относно своята вътрешна организация, квалификацията на персонала, политиката за обучение, процедурите по надзор, системата за докладване на събития и процедурата за издаване и утвърждаване на свидетелства.
 (31)
 В представените документи се посочва също така, че ANAC Бенин е издал свидетелства на двама въздушни превозвачи — Air Taxi Bénin и ASAB.
 (32)
 Комисията насърчава ANAC Бенин да съобщава редовно за постоянните подобрения в прилагането на международните стандарти


text:
за безопасност и за всяка нова относима информация, по-специално относно издаването на свидетелства на нови въздушни превозвачи.
 (33)
 Поради това и в съответствие с общите критерии, определени в приложението към Регламент (ЕО) No 2111/2005, Комисията смята, че на този етап във връзка с въздушните превозвачи от Бенин няма основания за изменение на списъка на въздушните превозвачи, на които е наложена оперативна забрана в границите на Съюза.
 Въздушни превозвачи от Гамбия
 (34)
 В приложение А към Регламент (ЕО) No 474/2006 никога не са включвани въздушни превозвачи от Гамбия. С писмо от 24 август 2018 г. Комисията поиска от Органа по гражданското въздухоплаване на Гамбия (ОГВГ) да представи документация, отнасяща се до неговата структура, надзорна система и надзорни дейности, в т.ч. списък на притежателите на САО и на регистрираните ВС, както и на предприетите принудителни мерки. ОГВГ представи поисканата информация на 28 септември 2018 г.
 (35)
 ОГВГ осведоми Комисията, че към тази дата в страната не е имало притежатели на САО, а регистрираните ВС са били 18. Част от тези ВС са трайно прибрани в хангари, а други не са годни за летене.
 (36)
 Що се отнася до въздушния превозвач Sonnig International Private Jets Gambia – SIPJ(G), ОГВГ потвърди, че издаденото му от Гамбия САО не е валидно от август 2017 г.
 (37)
 Със същото писмо ОГВГ освен това съобщи, че от 16 до 26 юли 2018 г. ИКАО е извършила на място един одит на надзора на безопасността в рамките на своята програма USOAP-CMA. ОГВГ се ангажира да представи на Комисията одитния доклад, когато той бъде на разположение. Резултатите от предишния одит от 2005 г. показват дял на ефективно прилагане от 78,46 %.
 (38)
 Въз основа на тази информация Комисията смята, че към момента няма признаци, че ОГВГ няма да може да изпълнява международните си задължения по отношение на надзора на безопасността.
 (39)
 Поради това и в съответствие с общите критерии, определени в приложението към Регламент (ЕО) No 2111/2005, Комисията смята, че на този етап във връзка с въздушните превозвачи от Гамбия няма основания за изменение на списъка на въздушните превозвачи, на които е наложена оперативна забрана в границите на Съюза.
 Въздушни превозвачи от Индонезия
 (40)
 През юни 2018 г. (7) всички превозвачи от Индонезия бяха заличени от приложение А към Регламент (ЕО) No 474/2006. В интерес на по-нататъшното наблюдение на надзора на безопасността Комисията и Генералната дирекция за гражданско въздухоплаване на Индонезия (ГДГВИ) продължават консултациите в съответствие с член 3, параграф 2 от Регламент (ЕО) No 473/2006. Комисията следи напредъка на ГДГВИ в привеждането на системата на страната за надзор на безопасността на въздухоплаването в съответствие с международните стандарти за безопасност. В тази връзка с писмо от 26 септември 2018 г. ГДГВИ представи на Комисията допълнителна информация и актуализирани сведения за индонезийското въздухоплаване, дейностите по надзор за безопасност за периода от май 2018 г. до август 2018 г. и договорения ПКД.
 (41)
 В тази информация се съдържаше списък на въздушните превозвачи с издадено в Индонезия свидетелство, регистрираните ВС и дейностите по надзор на безопасността, списък на предприетите от ГДГВИ принудителни


text:
мерки, актуализирани сведения за ПКД в резултат на посещението за оценка на място от представители на Съюза през март 2018 г., както и актуализирани сведения за прилагането на Плана за действие за навигация, основаваща се на летателните характеристики (НОЛХ), и за техническата помощ, предоставена на ГДГВИ.
 (42)
 Що се отнася до списъка на въздушните превозвачи, ВС и надзорните дейности, през този период ГДГВИ е издала едно ново САО/част-121 и две нови САО/част-135.
 (43)
 Що се отнася до предприетите принудителни мерки, ГДГВИ е спряла действието на две САО (едно САО/част-121 и едно САО/част-135), отнела е едно свидетелство за потвърждаване на валидност и е наложила едно административно наказание във връзка с притежател на САО/част-135. Освен това — в отговор на проблемите, констатирани по време на извършеното от представители на ЕС посещение за оценка през март 2018 г. — ГДГВИ е предприела първите стъпки към засилване на надзора над медицинската част от издаването на свидетелства, като е спряла действието на лицензите на двама притежатели на лиценз за акредитирани медицински прегледи.
 (44)
 Взета е под внимание и препоръката относно прилагането на НОЛХ. До края на 2018 г. Индонезия смята да изпълни с предимство процедурите по НОЛХ в 23 от общо 25 международни летища. Прилагането на НОЛХ на вътрешните и отдалечените летища напредва, макар и по-бавно.
 (45)
 ГДГВИ осведоми Комисията също така за състоянието на корективните действия вследствие на проведената през 2017 г. координирана мисия на ИКАО за проверка на напредъка. На 25 юли 2018 г. ИКАО преразгледа ПКД в областта на летателната годност. Всички корективни действия са изцяло или частично приети от ИКАО.
 (46)
 След смъртоносното произшествие при полет JT610 на Lion Air на 29 октомври 2018 г., ГДГВИ се свърза с Комисията в срок от 24 часа и продължава да предоставя информация, в т.ч. за превантивните действия, предприети веднага след произшествието по отношение на операторите, в чийто парк има ВС от същия тип (1 ВС, което се експлоатира от Garuda, и 10 ВС, които се експлоатират от by Lion Air).
 (47)
 Поради това и в съответствие с общите критерии, определени в приложението към Регламент (ЕО) No 2111/2005, Комисията смята, че на този етап във връзка с въздушните превозвачи от Индонезия няма основания за изменение на списъка на въздушните превозвачи, на които е наложена оперативна забрана в границите на Съюза.
 (48)
 В съответствие с Регламент (ЕС) No 965/2012 държавите членки следва да продължат да следят дали Индонезия действително спазва съответните международни стандарти за безопасност, като извършват приоритетни наземни инспекции на въздушните превозвачи с издадено в Индонезия свидетелство.
 (49)
 В случай че постъпи относима информация за безопасността, указваща наличие на непосредствени рискове вследствие на неспазване на международните стандарти за безопасност, Комисията може да бъде принудена да предприеме допълнителни действия в съответствие с Регламент (ЕО) No 2111/2005.
 Въздушни превозвачи от Мавритания
 (50)
 През декември 2012 г. Комисията реши да заличи от приложение А към Регламент (ЕО) No 474/2006 (8) всички въздушни превозвачи, които попадат в обхвата на компетентност на Мавритания.
 (51)
 С писмо от 30 август 2018 г. Комисията поиска от компетентния орган на Мавритания Agence


text:
Nationale de l'Aviation Civile (ANAC Мавритания) да представи документация, отнасяща се до неговата структура, надзорна система и дейности, в т.ч. списък на притежателите на САО и на регистрираните ВС, както и предприетите принудителни мерки.
 (52)
 На 10 октомври 2018 г. ANAC Мавритания представи поисканата информация, в т.ч. за организационната структура и служителите си, за притежателите на САО заедно с оперативните спецификации, регистрираните в Мавритания ВС, както и резултатите от дейностите по надзор на безопасността, принудителните мерки и списъка на инцидентите и произшествията от 2016 г. насам.
 (53)
 ANAC Мавритания информира Комисията, че по това време в Мавритания е имало двама въздушни превозвачи — Mauritania Airlines, базиран в Нуакшот и действащ като национален превозвач, и Class Aviation, действащ като въздушно такси.
 (54)
 Комисията насърчава ANAC Мавритания да съобщава редовно за постоянните подобрения в прилагането на международните стандарти за безопасност.
 (55)
 Поради това и в съответствие с общите критерии, определени в приложението към Регламент (ЕО) No 2111/2005, Комисията смята, че на този етап във връзка с въздушните превозвачи от Мавритания няма основания за изменение на списъка на въздушните превозвачи, на които е наложена оперативна забрана в границите на Съюза.
 Въздушни превозвачи от Мексико
 (56)
 В приложение А към Регламент (ЕО) No 474/2006 никога не са включвани въздушни превозвачи от Мексико. След смъртоносното произшествие на мексиканския въздушен превозвач Global Air (Aerolíneas Damojh, S.A. de C.V.) в Куба на 18 май 2018 г., Комисията се свърза с Генералната дирекция за гражданско въздухоплаване на Мексико (ГДГВМ) с искане за подробна информация.Според ГДГВМ действието на САО на Global Air (Aerolíneas Damojh, S.A. de C.V.) е било спряно и впоследствие е било възстановено на 29 август 2018 г. след извършените от ГДГВМ инспекции. Самото произшествие и краткият промеждутък от време между спирането на действието на неговото САО и възстановяването му породи известни съмнения за начина, по който ГДГВМ е осъществил надзора на безопасността. Освен това произшествие имаше различни признаци, че равнището на безопасността на въздухоплаването в Мексико може да се е понижило, тъй като през 2018 г. броят на произшествията и сериозните инциденти е нараснал.
 (57)
 На 16 октомври 2018 г. Комисията, ААБЕС и ГДГВМ проведоха техническа среща. По време на тази среща ГДГВМ представи важна информация за структурата си, за дейностите по лицензиране, издаване на свидетелства и надзор, за служителите, отговарящи за надзора на безопасността, и за процедурите и нормативната уредба за надзора. ГДГВМ обясни също така причините за бързото възстановяване на действието на САО на Global Air (Aerolíneas Damojh, S.A. de C.V.).
 (58)
 Комисията отбеляза бързия растеж на въздухоплавателния сектор в Мексико през 2017 г., особено от гледна точка на броя на регистрираните ВС, въздушните превозвачи и маршрутите, и изрази известни съмнения относно способността на ГДГВМ да осъществява правилен надзор на безопасността. ГДГВМ отговори, че по негово мнение притежава необходимия капацитет, и подчерта факта, че един голям въздушен превозвач (Mexicana de Aviación) е изпаднал в несъстоятелност и че новите въздушни превозвачи (напр. Volaris, Aerojet) използват същите модели ВС. Вследствие на това според ГДГВМ нарастването на броя на регистрираните ВС не оказва съществено влияние върху надзорните


text:
му способности.
 (59)
 По отношение на Global Air (Aerolíneas Damojh, S.A. de C.V.) ГДГВМ обясни, че Global Air е обжалвал решението за спиране на действието на своето САО, както и режима на специални инспекции от страна на ГДГВМ. В края на съдебния процес Global Air (Aerolíneas Damojh, S.A. de C.V.) е поискал отмяна на регистрацията на своите ВС и своето САО. В резултат от това искане неговите ВС вече нямат разрешение да извършват полети в Мексико.
 (60)
 Вследствие на тази среща и по искане на Комисията ГДГВМ представи и информация за произшествията и сериозните инциденти през последните 5 години, както и за броя на свидетелствата със спряно действие и отнетите свидетелства, както и на другите принудителни мерки, предприети през 2017 и 2018 г. ГДГВМ също така изпрати на Комисията констатациите и ПКД, съставени вследствие на допълнителните инспекции на Global Air (Aerolíneas Damojh, S.A. de C.V.) след произшествието в Куба, както и констатациите и ПКД на трима други мексикански въздушни превозвачи.
 (61)
 Въз основа на проведените консултации и представената информация Комисията смята, че понастоящем ГДГВМ осъществява надзора на безопасността достатъчно систематично (напр. подновяване на свидетелствата на всеки две години). Нормативната уредба на Мексико в областта на въздухоплаването изглежда всеобхватна и съобразена със съответните международни стандарти за безопасност. Резултатите от наземните инспекции по програмата ОБЧВС, извършени по отношение на въздушни превозвачи от Мексико, на този етап не дават основание за конкретни опасения за безопасността.
 (62)
 Въз основа на наличната към момента информация, включително информацията, представена по време на и след срещата за техническа консултация на 16 октомври 2018 г., Комисията смята, че на този етап ГДГВМ притежава необходимите способност и желание за отстраняване на пропуски по отношение на безопасността.
 (63)
 Поради това и в съответствие с общите критерии, определени в приложението към Регламент (ЕО) No 2111/2005, Комисията смята, че на този етап няма основания за изменение на списъка на въздушните превозвачи, на които е наложена оперативна забрана в границите на Съюза, чрез включване на въздушни превозвачи от Мексико.
 (64)
 В случай че постъпи относима информация за безопасността, указваща наличие на непосредствени рискове вследствие на неспазване на международните стандарти за безопасност, Комисията може да бъде принудена да предприеме допълнителни действия в съответствие с Регламент (ЕО) No 2111/2005.
 Въздушни превозвачи от Молдова
 (65)
 С писмо от 27 септември 2018 г. Комисията осведоми Органа по гражданското въздухоплаване на Молдова (ОГВM) за известни опасения във връзка с безопасността по отношение на въздушните превозвачи с издадено от ОГВМ свидетелство. Същевременно Комисията уведоми ОГВМ за започването на консултации съгласно член 3, параграф 2 от Регламент (ЕО) No 473/2006.
 (66)
 На 12 октомври 2018 г. ОГВМ осведоми Комисията за надзорните дейности, извършвани по отношение на въздушните превозвачи с издадени в Молдова свидетелства през последните три години, както и описание на надзора, осъществяван по отношение на въздушния превозвач Air Moldova.
 (67)
 Въз основа на наличната сега информация, в т.ч. извършената от ААБЕС оценка на издаването на разрешения за ОТД, проведените от държавите членки наземни инспекции по програмата ОБЧВС и информацията, представена от ОГВМ, Комисията смята, че ОГВМ следва да продължи


text:
да развива капацитета си за инспектиране на въздушните превозвачи, които попадат в обхвата на неговите отговорности за издаване на свидетелства и упражняване на надзор.
 (68)
 На 29 октомври 2018 г. Комисията, ААБЕС, ОГВМ и представители на Air Moldova проведоха техническа среща. По време на тази среща ОГВМ представи информация за надзорните си дейности, включително плановете си във връзка с подбора и обучението на техническия персонал, както и за стратегическия си подход за повишаване на способността си за осъществяване на надзор. Air Moldova представи информация за начина, по който взема мерки във връзка със съмненията за липса на подходяща култура на безопасност в дружеството, които бяха повдигнати с оглед на някои констатации по ОБЧВС.
 (69)
 Като има предвид констатираните пропуски по отношение на безопасността, Комисията покани ОГВМ и въздушните превозвачи Air Moldova и Aerotranscargo на изслушване пред Комитета по безопасност на въздухоплаването в съответствие с член 7 от Регламент (ЕО) No 2111/2005. Това изслушване се състоя на 13 ноември 2018 г. ОГВМ представи своята организационна структура, в т.ч. данни за персонала си, както и информация за нормативната уредба на гражданското въздухоплаване в Молдова и нейното бъдещо развитие, включително прилагането на Споразумението за общо авиационно пространство между Европейския съюз и неговите държави членки и Република Молдова (9). Според информацията, представена от ОГВМ, през 2018 г. в националното законодателство на Молдова са транспонирани четиринадесет законодателни акта на ЕС, а за 2019 г. се планира да бъдат транспонирани още седемнадесет акта.
 (70)
 По време на изслушването ОГВМ се ангажира постоянно да информира Комисията за своите надзорни дейности и за действията, предприети с цел повишаване на безопасността на въздухоплаването в Молдова. ОГВМ потвърди, че ще приветства и подкрепи посещение от страна на Съюза за оценка на място в Молдова.
 (71)
 По време на изслушването Air Moldova представи структурата и функционирането на своята система за управление на качеството и своята система за управление на безопасността. Дружеството също така информира Комисията и Комитета по безопасност на въздухоплаването за процедурите, които е въвело за осигуряване на безопасността на операциите си, вкл. идентифициране на опасностите, наблюдение на полетните данни, оценка и намаляване на рисковете. То представи обяснения за своето разследване на сериозен инцидент с негово въздухоплавателно средство при кацане на летище Рим Фиумичино през 2017 г., както и за действията във връзка с безопасността, предприети непосредствено след произшествието.
 (72)
 По време на изслушването Aerotranscargo представи информация за своята система за управление на безопасността, процеса на анализ на полетните данни и показателите за равнището на безопасност. По-специално, дружеството съобщи конкретни данни за своите показатели за безопасност и за осигуряването на безопасност.
 (73)
 Комисията възнамерява да извърши — със съдействието на ААБЕС и с подкрепата на държавите членки — посещение от страна на Съюза за оценка на място в Молдова, за да провери дали издаването на свидетелства и надзорът над въздушните превозвачи от страна на ОГВМ се осъществяват съгласно съответните международни стандарти за безопасност. Посещението за оценка на място ще бъде съсредоточено върху ОГВМ и избрани въздушни превозвачи от Молдова.
 (74)
 Въпреки че е ясно, че констатираните пропуски ще трябва да


text:
се отстранят, тяхното естество е такова, че не налага въздушни превозвачи от Молдова да бъдат включени в приложение А към Регламент (ЕО) No 474/2006.
 (75)
 Въз основа на наличната понастоящем информация, в съответствие с общите критерии, определени в приложението към Регламент (ЕО) No 2111/2005, Комисията смята, че на този етап няма основания за изменение на списъка на въздушните превозвачи, на които е наложена оперативна забрана в границите на Съюза, чрез включване на въздушни превозвачи от Молдова.
 (76)
 В съответствие с Регламент (ЕС) No 965/2012 държавите членки следва да продължат да следят дали Молдова действително спазва съответните международни стандарти за безопасност, като извършват приоритетни наземни инспекции на въздушните превозвачи с издадено в Молдова свидетелство.
 (77)
 В случай че постъпи относима информация за безопасността, указваща наличие на непосредствени рискове вследствие на неспазване на международните стандарти за безопасност, Комисията може да бъде принудена да предприеме допълнителни действия в съответствие с Регламент (ЕО) No 2111/2005.
 Въздушни превозвачи от Непал
 (78)
 С писмо от 26 август 2018 г. Органът по гражданското въздухоплаване на Непал (ОГВН) осведоми Комисията за напредъка си при прилагането на международните стандарти за безопасност. Според представената информация ОГВН има известен ограничен напредък в това отношение. Тази информация обаче не е достатъчна, за да се направи заключение за действителното положение в Непал.
 (79)
 Наличните сведения сочат, че от началото на 2018 г. в Непал е имало най-малко четири произшествия с граждански ВС. Последното произшествие е станало на 1 септември 2018 г. на международното летище Трибхуван (Tribhuvan) в Катманду с участието на ВС, което се експлоатира от Yeti Airlines. Комисията призовава ОГВН да работи по прилагането на препоръките от официалните доклади за разследване на произшествието, да извърши анализи на коренните причини и да работи по преодоляването им.
 (80)
 Що се отнася до искането на ОГВН за посещение за оценка на място от представители на Съюза, Комисията и Комитетът по безопасност на въздухоплаването смятат, че е рано за такова посещение, защото относителният брой на произшествията в Непал продължава да е неприемливо висок. Поради това Непал следва първо да се стреми да намали броя на произшествията и да представи задоволителни данни в това отношение за период от най-малко 2 години.
 (81)
 Поради това и в съответствие с общите критерии, определени в приложението към Регламент (ЕО) No 2111/2005, Комисията смята, че на този етап във връзка с въздушните превозвачи от Непал няма основания за изменение на списъка на въздушните превозвачи, на които е наложена оперативна забрана в границите на Съюза.
 Въздушни превозвачи от Русия
 (82)
 През изминалия период Комисията, ААБЕС и компетентните органи на държавите членки продължиха да следят отблизо показателите за безопасност на въздушните превозвачи с издадени в Русия свидетелства, които извършват полети в границите на Съюза, включително чрез извършване с предимство на наземни инспекции на някои руски въздушни превозвачи в съответствие с Регламент (ЕС) No 965/2012.
 (83)
 На 5 октомври 2018 г. представители на Комисията, ААБЕС и една държава членка се срещнаха с представители на Федералната агенция по въздушния транспорт (ФАВТ) на Русия, за да извършат преглед на показателите за безопасност на въздушните превозвачи с


text:
издадени в Русия свидетелства въз основа на докладите от наземните инспекции (извършени между 19 септември 2017 г. и 18 септември 2018 г.) и за да определят случаите, в които следва да бъдат подсилени надзорните дейности на ФАВТ.
 (84)
 По време на срещата Комисията прегледа по-подробно резултатите от наземните инспекции по програмата ОБЧВС за четирима въздушни превозвачи с издадено в Русия свидетелство. Макар да не бяха установени проблеми с безопасността, ФАВТ осведоми Комисията, че поради ограничения брой инспекции, извършени по отношение на някои въздушни превозвачи, през следващото тримесечие са планирани допълнителни инспекции на два от тях.
 (85)
 Въз основа на наличната към момента информация, включително информацията, представена от ФАВТ по време на срещата на 5 октомври 2018 г., Комисията смята, че на този етап ФАВТ притежава необходимите способност и желание за отстраняване на пропуски по отношение на безопасността. На това основание Комисията заключи, че не е необходимо руските органи по въздухоплаването или въздушни превозвачи с издадено в Русия свидетелство да бъдат изслушвани пред Комитета по безопасност на въздухоплаването.
 (86)
 Поради това и в съответствие с общите критерии, определени в приложението към Регламент (ЕО) No 2111/2005, Комисията смята, че на този етап няма основания за изменение на списъка на въздушните превозвачи, на които е наложена оперативна забрана в границите на Съюза, чрез включване на въздушни превозвачи от Русия.
 (87)
 Държавите членки следва да продължат да проверяват дали международните стандарти за безопасност се спазват действително от въздушните превозвачи от Русия, като извършват с предимство наземни инспекции в съответствие с Регламент (ЕС) No 965/2012.
 (88)
 В случай че при тези инспекции бъде установен непосредствен риск за безопасността, произтичащ от неспазване на международните стандарти за безопасност, Комисията може да бъде принудена да наложи оперативна забрана на някои въздушни превозвачи от Русия и да ги включи в приложение А или приложение Б към Регламент (ЕО) No 474/2006.
 Въздушни превозвачи от Тайланд
 (89)
 С писмо от 17 септември 2018 г. Комисията поиска от Органа по гражданското въздухоплаване на Тайланд (ОГВТ) доклад за напредъка му в дейностите по издаване на свидетелства и надзор.
 (90)
 На 24 октомври 2018 г. ОГВТ представи доклад за напредъка във връзка със състоянието на гражданското въздухоплаване в Тайланд, за организацията си, надзорната си система и предприетите принудителни мерки.
 (91)
 В доклада за напредъка беше включена подробна информация за прилагането на плана за устойчивост на ОГВТ, в т.ч. преглед на организацията, определяне на изискваните подобрения, планирани прегледи на законовите и подзаконовите разпоредби, икономическата устойчивост и бюджетните потребности.
 (92)
 ОГВТ все още е в процес на преиздаване на свидетелствата на притежателите на САО: към септември 2018 г. са били преиздадени свидетелствата на 22 въздушни превозвачи, 2 са на етапа на демонстрирането и инспектирането и 2 — на етапа на оценяване по документи. Всички въздушни превозвачи, които имат разрешение за провеждане на международни операции, са преминали успешно процеса на преиздаване на свидетелствата.
 (93)
 Поради това и в съответствие с общите критерии, определени в приложението към Регламент (ЕО) No 2111/2005, Комисията смята, че на този етап във връзка с въздушните превозвачи от Тайланд няма основания за изменение


text:
на списъка на въздушните превозвачи, на които е наложена оперативна забрана в границите на Съюза.
 (94)
 В съответствие с Регламент (ЕС) No 965/2012 държавите членки следва да продължат да следят дали Тайланд действително спазва съответните международни стандарти за безопасност, като извършват приоритетни наземни инспекции на въздушните превозвачи с издадено в Тайланд свидетелство.
 (95)
 В случай че постъпи относима информация за безопасността, указваща наличие на непосредствени рискове вследствие на неспазване на международните стандарти за безопасност, Комисията може да бъде принудена да предприеме допълнителни действия в съответствие с Регламент (ЕО) No 2111/2005.
 Въздушни превозвачи от Венесуела
 (96)
 На 6 март 2017 г. въздушният превозвач Avior Airlines, чието свидетелство е издадено във Венесуела, подаде до ААБЕС заявление за разрешение за ОТД. ААБЕС направи оценка на заявлението и на 4 октомври 2017 г. отказа да издаде разрешение за ОТД от съображения във връзка с безопасността, тъй като Avior Airlines не изпълни приложимите изисквания на Регламент (ЕС) No 452/2014.
 (97)
 На 14 ноември 2017 г. както Органът по гражданското въздухоплаване на Венесуела (INAC), така и Avior Airlines бяха изслушани от Комисията и от Комитета по безопасност на въздухоплаването в съответствие с Регламент (ЕО) No 2111/2005. След изслушването, през ноември 2017 г. Комисията измени списъка на въздушните превозвачи, които са предмет на оперативна забрана в границите на Съюза, и въздушният превозвач Avior Airlines беше включен в приложение А към Регламент (ЕО) No 474/2006 (10).
 (98)
 Комисията продължи консултациите с INAC в съответствие с член 3, параграф 2 от Регламент (ЕО) No 473/2006. На 29 август 2018 г. Комисията, ААБЕС и INAC проведоха техническа среща, на която Комисията обясни опасенията си във връзка със способността на INAC да изпълнява международните си задължения за надзора за безопасност върху своите въздушни превозвачи.
 (99)
 По време на техническата среща INAC представи общ преглед на своята процедура за надзор на въздухоплаването, държавната програма в областта на безопасността, някои примери за предприети принудителни мерки, както и информация относно въздухоплаването във Венесуела. Като последващо действие след срещата, INAC представи допълнителна техническа документация. INAC обясни също така, че след проведената през ноември 2017 г. среща с Комитета по безопасност на въздухоплаването се е свързал с въздушните превозвачи, които все още не са отговорили във връзка с констатациите по програмата ОБЧВС, с искане да отговорят на тези констатации. Според информацията, представена от инспектиращите държави членки, някои венесуелски въздушни превозвачи са започнали да отговарят на техните констатации, но понякога по непоследователен начин. Така например, за еднакви или сходни констатации са предложени различни корективни действия, а с редица корективни действия констатираните проблеми се решават само отчасти.
 (100)
 ААБЕС, държавите членки и Комисията анализираха представената документация, извършените от ААБЕС оценки във връзка с ОТД, както и констатациите по програмата ОБЧВС и отговорите по тях. В това отношение, макар че бяха въведени някои елементи на надзорна система, които изглеждат подходящи от гледна точка на структурата, броя на служителите по надзора, документираните процедури и планирането на инспекциите, от анализа на наличната информация е видно, че са налице редица потенциални несъответствия. В действителност в някои доклади от инспекции се описват съществени


text:
пропуски, които не би трябвало да възникнат, ако въздушните превозвачи бяха подложени на адекватен постоянен надзор от страна на INAC. Мерките, предприети от въздушните превозвачи в отговор на пропуските, констатирани в докладите за инспекциите на INAC, показват липсата на правилен анализ на коренните причини и липсата на подходящи ПКД, които биха могли да предотвратят повторната поява на същите или сходни нарушения. Изглежда, че този проблем не е бил установен, нито за него е потърсено решение при последващите действия във връзка с инспекциите от страна на INAC.
 (101)
 Имайки предвид това, Комисията покани INAC на изслушване пред Комитета по безопасност на въздухоплаването в съответствие с член 7 от Регламент (ЕО) No 2111/2005. По време на изслушването, което се състоя на 14 ноември 2018 г., INAC представи на Комисията и на Комитета по безопасност на въздухоплаването преглед на нормативната уредба на въздухоплаването във Венесуела, сведения за структурата и персонала си, данни за сектора на въздухоплаването, както и по-подробна информация за надзорните дейности през 2017 и 2018 г., за извършените и планираните инспекции, принудителните мерки, състоянието на прилагането на държавната програма в областта на безопасността, основания на риска надзорен подход и друга относима техническа информация. INAC отново потвърди ангажимента си да изпълни международните си задължения във връзка с безопасността на въздухоплаването, както и своето желание да установи рамка за сътрудничество с ААБЕС.
 (102)
 По време на изслушването държавите членки зададоха въпроси, целящи да се установи дали надзорната система във Венесуела действително се прилага ефективно. Не всички отговори, дадени от INAC, бяха достатъчно подробни.
 (103)
 Комисията отбелязва, че при Венесуела ефективното прилагане, съгласно програмата USOAP на ИКАО, е 93,51 %. Един одит по тази програма е извършен през 2009 г., а последната координирана мисия на ИКАО за проверка на напредъка е проведена през 2013 г.
 (104)
 Комисията отбелязва също така, че осем въздушни превозвачи от Венесуела са подали заявления до ААБЕС за разрешение за ОТД. Към момента такова разрешение не е получил нито един въздушен превозвач от Венесуела. ААБЕС отхвърли заявлението на Avior Airlines от съображения за безопасност, а седем други заявления бяха или отхвърлени от ААБЕС поради административни причини, или оттеглени от самите въздушни превозвачи.
 (105)
 Комисията отчита факта, че Венесуела демонстрира ангажимент за сътрудничество с нея и за постоянно предоставяне на актуализирана информация за изпълнението на своите задължения за надзор. Комисията отбелязва също така готовността на INAC за срещи с Комисията, ААБЕС и държавите членки винаги, когато е необходимо.
 (106)
 Въпреки че е ясно, че констатираните пропуски ще трябва да се отстранят, тяхното естество е такова, че не налага въздушни превозвачи от Венесуела да бъдат включени в приложение А или приложение Б към Регламент (ЕО) No 474/2006.
 (107)
 Въз основа на наличната понастоящем информация, в съответствие с общите критерии, определени в приложението към Регламент (ЕО) No 2111/2005, Комисията смята, че на този етап няма основания за изменение на списъка на въздушните превозвачи, на които е наложена оперативна забрана в границите на Съюза, чрез включване на въздушни превозвачи от Венесуела.
 (108)
 В съответствие с Регламент (ЕС) No 965/2012 държавите членки следва да продължат


text:
да следят дали Венесуела действително спазва съответните международни стандарти за безопасност, като извършват приоритетни наземни инспекции на въздушните превозвачи с издадено във Венесуела свидетелство.
 (109)
 В случай че постъпи относима информация за безопасността, указваща наличие на непосредствени рискове вследствие на неспазване на международните стандарти за безопасност, Комисията може да предприеме допълнителни действия съгласно Регламент (ЕО) No 2111/2005.
 Въздушни превозвачи от Замбия
 (110)
 През юни 2016 г. Комисията реши да заличи от приложение А към Регламент (ЕО) No 474/2006 (11) всички въздушни превозвачи, които попадат в обхвата на компетентност на Замбия.
 (111)
 С писмо от 3 май 2018 г. Комисията поиска от Органа по гражданското въздухоплаване на Замбия (ОГВЗ) да представи документация, отнасяща се до неговата структура, надзорна система и дейности, в т.ч. списък на притежателите на САО и на регистрираните ВС, както и принудителните мерки.
 (112)
 На 1 юни 2018 г. ОГВЗ представи поисканата информация, в т.ч. за организационната структура и служителите си, за притежателите на САО заедно с оперативните спецификации, регистрираните в Замбия ВС, както и резултатите от дейностите по надзор на безопасността, принудителните мерки и списъка на инцидентите и произшествията от 2016 г. насам. Освен това ОГВЗ представи информация за напредъка си при изпълнението на препоръките, съдържащи се в окончателния доклад от координираната мисия на ИКАО за проверка на напредъка, проведен през март 2016 г.
 (113)
 Комисията насърчава ОГВЗ да съобщава редовно за постоянните подобрения в прилагането на международните стандарти за безопасност.
 (114)
 Поради това и в съответствие с общите критерии, определени в приложението към Регламент (ЕО) No 2111/2005, Комисията смята, че на този етап във връзка с въздушните превозвачи от Замбия няма основания за изменение на списъка на въздушните превозвачи, на които е наложена оперативна забрана в границите на Съюза.
 (115)
 Мерките, предвидени в настоящия регламент, са в съответствие със становището на Комитета по безопасност на въздухоплаването.
 (116)
 Поради това Регламент (ЕО) No 474/2006 следва да бъде съответно изменен,
 ПРИЕ НАСТОЯЩИЯ РЕГЛАМЕНТ:
 Член 1
 Регламент (ЕО) No 474/2006 се изменя, както следва:
 (1)
 Приложение A се заменя с текста, поместен в приложение I към настоящия регламент.
 (2)
 Приложение Б се заменя с текста, поместен в приложение II към настоящия регламент.
 Член 2
 Настоящият регламент влиза в сила в деня след деня на публикуването му в Официален вестник на Европейския съюз.
 Настоящият регламент е задължителен в своята цялост и се прилага пряко във всички държави членки.
 Съставено в Брюксел на 28 ноември 2018 година.
 За Комисията,
 от името на председателя,
 Violeta BULC
 Член на Комисията
 (1) ОВ L 344, 27.12.2005 г., стр. 15.
 (2) Регламент (ЕО) No 474/2006 на Комисията от 22 март 2006 г. за създаване на списък на Общността на въздушните превозвачи, предмет на оперативна забрана в границите на Общността, посочен в глава II от Регламент (ЕО) No 2111/2005 на Европейския парламент и на Съвета (ОВ L 84, 23.3.2006 г., стр. 14).
 (3) Регламент (ЕО) No 2111/2005 на Европейския парламент и на Съвета от 14 декември 2005 г. (ОВ L 344, 27.12.2005 г., стр. 15).
 (4) Регламент (ЕО) No 473/2006 на Комисията от 22 март 2006


text:
г. за установяване на правила за прилагане на списъка на Общността на въздушните превозвачи, предмет на оперативна забрана в границите на Общността, посочен в глава II от Регламент (ЕО) No 2111/2005 на Европейския парламент и на Съвета (ОВ L 84, 23.3.2006 г., стр. 8).
 (5) Регламент (ЕС) No 965/2012 на Комисията от 5 октомври 2012 г. за определяне на технически изисквания и административни процедури във връзка с въздушните операции в съответствие с Регламент (ЕО) No 216/2008 на Европейския парламент и на Съвета (ОВ L 296, 25.10.2012 г., стр. 1).
 (6) Регламент за изпълнение (ЕС) 2017/830 на Комисията от 15 май 2017 г. за изменение на Регламент (ЕО) No 474/2006 по отношение на списъка на въздушните превозвачи, на които е забранено да извършват полети или които са предмет на оперативни ограничения в границите на Съюза (ОВ L 124, 17.5.2017 г., стр. 3), съображения 12—19 относно Бенин.
 (7) Регламент за изпълнение (ЕС) 2018/871 на Комисията от 14 юни 2018 г. за изменение на Регламент (ЕО) No 474/2006 по отношение на списъка на въздушните превозвачи, на които е забранено да извършват полети или които са предмет на оперативни ограничения в границите на Съюза (ОВ L 152, 15.6.2018 г., стр. 5), съображения 40—64 относно Индонезия.
 (8) Регламент за изпълнение (ЕС) No 1146/2012 на Комисията от 3 декември 2012 г. за изменение на Регламент (ЕО) No 474/2006 по отношение на списъка на въздушните превозвачи, на които е забранено да извършват полети или които са предмет на оперативни ограничения в границите на Съюза (ОВ L 333, 5.12.2012 г., стр. 7), съображения 71—81 относно Мавритания.
 (9) ОВ L 292, 20.10.2012 г., стр. 3.
 (10) Регламент за изпълнение (ЕС) 2017/2215 на Комисията от 30 ноември 2017 г. за изменение на Регламент (ЕО) No 474/2006 по отношение на списъка на въздушните превозвачи, на които е забранено да извършват полети или които са предмет на оперативни ограничения в границите на Съюза (ОВ L 318, 2.12.2017 г., стр. 1), съображения 70—81 относно Венесуела.
 (11) Регламент за изпълнение (ЕС) 2016/963 на Комисията от 16 юни 2016 г. за изменение на Регламент (ЕО) No 474/2006 по отношение на списъка на въздушните превозвачи, на които е забранено да извършват полети или които са предмет на оперативни ограничения в границите на Съюза (ОВ L 160, 17.6.2016 г., стр. 50), съображения 108—121 относно Замбия.
 ПРИЛОЖЕНИЕ I
 Приложение А към Регламент (ЕО) No 474/2006 се заменя със следното:
 „ПРИЛОЖЕНИЕ А
 СПИСЪК НА ВЪЗДУШНИТЕ ПРЕВОЗВАЧИ, НА КОИТО Е НАЛОЖЕНА ОПЕРАТИВНА ЗАБРАНА В ГРАНИЦИТЕ НА СЪЮЗА, С ИЗКЛЮЧЕНИЯ (1)
 Фирма на юридическото лице на въздушния превозвач, посочена в неговото САО (както и търговското му наименование, ако е различно)
 Номер на свидетелството за авиационен оператор (САО) или на лиценза за въздушен превозвач
 Трибуквен код по ИКАО
 Държава на оператора
 AVIOR AIRLINES
 ROI-RNR-011
 ROI
 Венесуела
 BLUE WING AIRLINES
 SRBWA-01/2002
 BWI
 Суринам
 IRAN ASEMAN AIRLINES
 FS-102
 IRC
 Ислямска република Иран
 IRAQI AIRWAYS
 001
 IAW
 Ирак
 MED-VIEW AIRLINE
 MVA/АОС/10-12/05
 MEV
 Нигерия
 AIR ZIMBABWE (PVT) LTD
 177/04
 AZW
 Зимбабве
 Всички въздушни превозвачи със свидетелство, издадено от органите за регулаторен надзор на Афганистан, в т.ч.